section_heading: Podrijetlo i obitelj
paragraph_text: Godine 1290. Leonard se s bratom Ivanom spominje kao “krčki, vinodolski, modruški i gacki knez“. Već 1292. ime njegovog brata ne nalazi se više u ispravama, nego samo njegovo, i on preuzima starješinstvo svog ogranka knezova Krčkih. Istodobno postoji još i ogranak Leonardovog bratića Dujma II., te daljnjeg rođaka Škinele. Prvi će ojačati i postati krajem 14. stoljeća jedini živući ogranak Krčkih, a potonji će tijekom istog stoljeća izumrijeti. O Leonardovim pak nasljednicima, osim kćeri Genevre, nema puno dostupnih podataka. Poznato je da je brat Ivan III. imao nekoliko sinova, ali se njihove loze kasnije gase.